
Vårsesongen er snart over og det blir en velfortjent sommerferie for samtlige. Det har vært mange gode sportslige prestasjoner i vår, og for å fortsette med dette i høst er vi helt avhengig av at du som spiller ikke legger deg rett ut på sofaen i hele ferien. 
Under ligger det et forslag til hvilke type økter du kan/bør kjøre i løpet av ferien. 
Det er ikke slik at man trenger å trene hver dag i ferien, men det er hvertfall lurt å gjennomføre 3-4 økter i uka selv om det er ferie. Det er også lurt å både kjøre kondisjonsøkter og styrkeøkter. 
Legg inn styrketrening etter løpeøktene! 

Det kan være lurt å gjennomføre Økt 1 et par ganger i starten av ferien. Dette er den roligste økta og kan gjøre godt for en sliten kropp. Deretter er det opp til hver enkelt å velge økt ut i fra hva man liker. Men alle bør kjøre enten 4x4 eller pyramideintervall 2 ganger i løpet av ferien – dette er de hardeste øktene. 
Hvis man har en motbakke som kan egne seg til intervalløktene er dette å anbefale. Da er det lettere å få god kvalitet. 

NB: Gjennomfør 5-6 minutters nedjogg etter hver økt. 

Økt 1
60 min rolig langkjøring. Hold et slik tempo at du klarer å si korte setninger. Det er fint å gjennomføre denne sammen med noen andre.
Kjør gjerne denne økten 2-3 ganger i løpet av ferien. 

Økt 2 
15 min oppvarming, 4 minutters intervall 4 ganger. 
Helt rolig oppvarming i 15 minutter. De siste 3-4 minuttene er det lurt å kjøre noen «drag» på ca 15 sekunder for å forberede kroppen på hard innsats. 
Deretter skal du jobbe med høy intensitet i 4 minutter. Du skal ikke klare å snakke mens du driver på. 2 minutter pause etter intervallen, deretter nye 4 minutters arbeid. Du løper totalt 4 intervaller på 4 minutter. Prøv å unngå å løpe i nedoverbakken i intervallene – da er det vanskelig å få høy nok puls. Dette skal være hardt.




Økt 3 
15 min oppvarming, 6 x 200m x2. 
Helt rolig oppvarming i 15 minutter. De siste 3-4 minuttene er det lurt å kjøre noen «drag» på ca 15 sekunder for å forberede kroppen på hard innsats. 
Finn en 100-meter lang strekning. Du løper fram og tilbake denne strekningen. Etter 200 meter løp tar du 20 sekunders pause. Gjør dette 6 ganger. Deretter tar du ca 2 minutters pause før du gjennomfører 6 nye 200-metere. 
Dette skal være HARDT! 

Økt 4
15 min oppvarming, 17 sek arbeid – 13 sek pause x 12 x 3. 
Helt rolig oppvarming i 15 minutter. De siste 3-4 minuttene er det lurt å kjøre noen «drag» på ca 15 sekunder for å forberede kroppen på hard innsats. 
Finn en strekning på 100 meter. Løp i 17 sekunder, deretter tar du 13 sekunders pause. Gjennomfør 12 slike løp. Deretter tar du 2 minutters pause.
Gjennomfør 3 slike serier.  Dette skal være hardt! 

Økt 5
Pyramide-intervall: 1min-2min-3min-4min-5min-5min-4min-3min-2min-1min.
Helt rolig oppvarming i 15 minutter. De siste 3-4 minuttene er det lurt å kjøre noen «drag» på ca 15 sekunder for å forberede kroppen på hard innsats. 
Starter med 1 minutt arbeid. Deretter 30 sek pause. To minutters arbeid, 1 minutt pause. Altså: Varigheten blir 1 min lenger for hver intervall. Pausen er alltid halvparten av tiden du har løpt. Pass på å ikke start for hardt, du skal totalt jobbe i 30 minutter! 



